Peter Hansen-Nord (V), 1999-05-07:
Til hr. Søren Kolstrup: Det var noget med et ædrueligt indlæg.
Tak for det.
Vedrørende udledning af CO2
så ligger det jo i aftalen - jeg kan tage hr. Jann Sjursen med i det her også - og alle kender jo aftalen, kvoteopdelingen, hvor man får sat nogle rammer.
Man kan være tilfreds med mængden eller ej; det har været diskuteret meget, den skal selvfølgelig kunne handles, den skal kunne handles internt imellem danske kraftværker i første omgang.
Det, der ligger i Kyotomekanismerne, er jo, at alle APEC I-lande, som jo har en høj industriel grad, kan finde sammen og aftale disse »clean development mechanisms«, som de hedder på godt dansk.
Når de her aftaler er på plads, så kan man jo komme i gang i et større marked.
Det er klart, at markedet ikke er tilfredsstillende stort nu, men jeg kan ikke se noget problem i, at man fra ministerens side meget hurtigt kan gå i krig med det nordiske marked, meget hurtigt kan gå i krig med det, vi kalder Baltic Ring-området, og få implementeret og lavet nogle øvelser på disse mekanismer.
Det kan vi gøre.
Det kan godt være, at noget går galt i starten og noget kikser.
Hvis ikke øvelsen kommer i gang, sker der ikke noget, og der sker heller ingen udvikling.
Ingen bliver klogere, og vi sidder bare og snakker om det samme hele tiden.
Ingen tvivl om det.
Det kommer også til at fungere
Til fru Aase D. Madsen: Jamen jeg ved ikke, om jeg er mere ærlig end så mange andre.
Jeg tror, at alle har den samme fornemmelse, også forligspartierne, at det her er et så stort kompleks af ting og teknikaliteter, vi er gået ind i, at det er meget, meget svært for enkeltpersoner.
Jeg tror ikke, at der er fem eller ti her i Danmark, der har overblikket over, hvad det er, der sker; men igen må jeg jo så sige, som jeg sagde før: Vi skal jo i gang, vi må komme i gang, og så må vi kunne rette ind og dirigere toget i den retning, vi ønsker det skal køre.
Det er bare det, som jeg vil sikre mig at alle forligspartier også er indstillet på.
Det, vi ser her, er jo en overføring af en del af aftalen, som ligger i fem lovforslag.
Det er forholdsvis konkret.
Jeg siger bare igen: Mange bemyndigelser og måske lige skarpt nok formuleret i forhold til min måde at ville formulere mig på.
Lovkvaliteten er i de fem lovforslag for så vidt god nok, den er omfattende, og der er mange bemyndigelser, det kan så blive problemet.
Om det er et lovkvalitetsudvalg, eller hvad det er, jeg kalder det Udvalget for Forretningsordenen, er sådan set også ligegyldigt.
Jeg brugte udtrykket fra statsministeren - det er ikke for at blande PET-sagen ind i det her - om, at enhver sten skal vendes.
Det er jeg stadig væk opsat på.
Så blev der spurgt om forsyningspligtselskaber af hr. Søren Kolstrup.
Jamen forsyningspligtselskaber kan godt på sigt komme ud i en konkurrencesituation.
Vi starter med, at det er et appendiks - kan man sige - til de eksisterende eldistributionsvirksomheder, hvor netselskaberne skal udskille en særlig enhed i et forsyningspligtselskab, og det ligger så, hvor det ligger.
På sigt kan man udmærket forestille sig, at de forsyningspligtselskaber og deres ydelser - hvis de overlever overhovedet i markedet, hvis ikke handelen overtager det hele - på et tidspunkt kommer ud i et licitationsmarked.